Na temelju članka 5. stavka 1. Zakona o sigurnosti prometa na cestama („Narodne novine“ broj 67/08., 48/10., 74/11., 80/13., 158/13., 92/14., 64/15., 108/17., 70/19. 42/20., 85/22., 114/22. i 133/23.) i članka 32. stavak 1. točka 26. Statuta Grada Vukovara (''Službeni vjesnik'' Grada Vukovara br. 4/09., 7/11., 4/12., 7/13., 7/15., 1/18., i 2/18. – pročišćeni tekst, 7/19. – Odluka Ustavnog suda RH, 3/20. i 3/21. i 15/22.), uz suglasnost Ministarstva unutarnih poslova, Policijske uprave Vukovarsko-srijemske, broj\_\_\_\_\_\_\_, od \_\_\_\_\_\_\_\_\_\_\_\_\_, Gradsko vijeće Grada Vukovara, na \_\_\_\_. sjednici \_\_\_\_\_\_, 2024., donijelo je

**O D L U K U**

**o uređenju prometa na području grada Vukovara**

**I.OPĆE ODREDBE**

**Članak 1.**

Ovom Odlukom uređuje se promet na području grada Vukovara, a naročito:

1. cesta s prednošću prolaska,
2. dvosmjerni, odnosno jednosmjerni promet,
3. sustav tehničkog uređenja prometa i upravljanje prometom putem elektroničkih sustava i video nadzora,
4. ograničenje brzine kretanja vozila,
5. promet pješaka, biciklista, vozača mopeda, turističkog vlaka i zaprežnih kola, gonjenje i vođenje stoke,
6. parkirališne površine i način parkiranja, zabrane parkiranja i mjesta ograničenog parkiranja,
7. zone smirenog prometa,
8. blokiranje autobusa, teretnih automobila, priključnih vozila, radnih strojeva na mjestima koja nisu namijenjena za parkiranje tih vrsta vozila i način deblokade tih vozila,
9. postavljanje i održavanje zaštitnih ograda za pješake na opasnim mjestima,
10. pješačke zone, sigurne pravce za kretanje školske djece, posebne tehničke mjere za sigurnost

pješaka i biciklista u blizini obrazovnih, zdravstvenih i drugih ustanova, igrališta, kino

dvorana i sl.,

1. uklanjanje dotrajalih, oštećenih i napuštenih vozila,
2. površina na kojoj će se obavljati: test vožnja, terenska vožnja (cross), vožnja izvan kolnika

(off road), sportske, enduro i promidžbene vožnje,

1. uvjete prometovanja vozila opskrbe u zonama smirenog prometa i pješačkim zonama,
2. uvjete ulaza, prometovanja i izlaza vozila iz zone prometa u zaštićenoj kulturno - povijesnoj

cjelini i kontaktnoj zoni.

**Članak 2.**

Prometnim redarima, uz suglasnost ministarstva nadežnog za unutarnje poslove, povjerava se obavljanje poslova nadzora nepropisno zaustavljenih ili parkiranih vozila, poduzimanje mjera sukladno ovlastima propisanim Zakonom o sigurnosti prometa na cestama i Prekršajnim zakonom te drugi poslovi iz djelokruga nadležnog Upravnog odjela Grada Vukovara.

Premještanje nepropisno zaustavljenih vozila, mjesto i čuvanje istih obavljat će pravna ili fizička osoba ovlaštena za obavljanje te djelatnosti koja ispunjava propisane uvjete.

**Članak 3.**

Kada pravne ili fizičke osobe izvode radove uz nerazvrstanu cestu, a koji utječu na sigurnost ceste odnosno nije ih moguće izvesti bez zatvaranja ceste, dužne su Upravnom tijelu nadležnom za poslove prometa podnijeti zahtjev za privremeno zatvaranje nerazvrstane ceste.

Zahtjev iz stavka 1. ovog članka mora sadržavati podatke o lokaciji, vrsti i količini radova zbog kojih se predlaže zatvaranje nerazvrstane ceste te način izvođenja i vrijeme trajanja radova te prometni elaborat privremene regulacije prometa s prijedlogom regulacije prometa za vrijeme zatvaranja ceste.

**Članak 4.**

Odluku o zatvaranju nerazvrstane ceste donosi Upravni odjel nadležan za poslove prometa uz obvezu obavještavanja nadležne policijske uprave i javnosti.

Ako se kod zatvaranja nerazvrstane ceste promet mora preusmjeriti na županijsku odnosno državnu cestu nadležni Upravni odjel iz stavka 1. ovog čalnka zatražit će suglasnost od tijela nadležnog za upravljanje tom vrstom ceste.

**Članak 5.**

Sportske, kulturne i druge manifestacije i aktivnosti (snimanje filmova i sl.) na javnim prometnim površinama, ako se zabranjuje promet, ne smiju se održavati bez odobrenja nadležne policijske uprave.

Sastavni dio odobrenja iz stavka 1. ovog članka je suglasnost tijela Gradske uprave nadležnog za poslove prometa.

U slučajevima kada se manifestacije i aktivnosti iz stavka 1. ovog članka odvijaju u uvjetima normalnog odvijanja prometa, nije potrebno odobrenje.

Iznimno kada se manifestacije i aktivnosti iz stavka 1. ovog članka odvijaju na javnim cestama potrebna je prethodna suglasnost i nadležnog upravitelja tih cesta.

**Članak 6.**

U slučajuzauzimanja dijela nogostupa (ogradama, stolovima i stolicama, štandovima i sl.) Upravni odjel nadležan za poslove prometa dati će odobrenje uz prethodnu suglasnost PU Vukovarsko-srijemske pod uvjetom da je za nesmetan i siguran prolaz pješaka osigurana površina širine od najmanje 1,60 m i da se time ne smanjuje preglednost na križanju, protočnost i sigurnost motornog ili pješačkog prometa.

Biciklističke staze, odnosno trake izuzete su iz zauzimanja.

**Članak 7.**

Po prestanku razloga koji su doveli do zatvaranja nerazvrstane ceste potrebno je cestu i prometnu signalizaciju dovesti u prvobitno stanje.

**II. CESTE S PREDNOŠĆU PROLASKA**

**Članak 8.**

Ceste s prednošću prolaza na području Grada su državne ceste u odnosu na županijske, lokalne i nerazvrstane ceste, županijske i lokalne ceste u odnosu na nerazvrstane ceste, te važnije nerazvrstane ceste u odnosu na ostale nerazvrstane ceste, sukladno postojećoj prometnoj signalizaciji.

Odjel gradske uprave nadležan za poslove prometa (u daljnjem tekstu: Odjel), uz prethodnu suglasnost ministarstva nadležnog za unutarnje poslove uređuje promet na cestama i drugim javnim površinama na području Grada, sukladno propisima o sigurnosti prometa na cestama.

Kada se promet uređuje na dijelu državne ili županijske ceste, potrebna je i suglasnost ministarstva nadležnog za poslove prometa.

**III. DVOSMJERNI, ODNOSNO JEDNOSMJERNI PROMET**

**Članak 9.**

Ceste na području grada Vukovara su dvosmjerne osim sljedećih cesta na kojima se odvija jednosmjerni promet i to:

- Ulicom Brune Bušića prometuje se od odvojka Hrvatskog zrakoplovstva u pravcu Ulice kralja Zvonimira,

- Ulicom Hercegovačka prometuje se od Trpinjske ceste u pravcu križanja s Mostarskom ulicom,

- Ulicom Kriva bara prometuje se od Kudeljarske ulice u pravcu Vinkovačke ceste,

- dijelom Kolodvorske ulice prometuje se od Vinkovačke ceste u pravcu Kudeljarske ulice,

- Ulicom Slobode prometuje se od Kudeljarske ulice u pravcu Vinkovačke ceste,

- Ulicom Stjepana Filipovića prometuje se od Kudeljarske ulice u pravcu Vinkovačke ceste,

- Ulicom Ivana Gundulića prometuje se od Ulice Priljevo u pravcu Ulice kardinala A.

Stepinca,

- Ulicom kardinala A. Stepinca prometuje se od Ulice Ivana Gundulića u pravcu križanja s Ulicama Antuna Bauera i 204. vukovarske brigade,

- Ulicom Vesne Bosanac prometuje se od križanja ul. Ivana Gundulića i Kardinala A. Stepinca do Ulice Županijska

- Županijskom ulicom prometuje se od Ulice A. Bauera u pravcu Ulice Priljevo,

- Ulicom Lokvanjski sokak prometuje se u pravcu od Ulice kardinala A. Stepinca u pravcu Ulice J.J. Strossmayera

- Ulicom fra Grge Čevapovića od Lokvanjskog sokaka do Ulice Antuna Bauera

- Ulicom Nikole Tesle prometuje se od Ulice dr. Franje Tuđmana u pravcu Frankopanske ulice,

- dijelom Ulice Dr. Franje Tuđmana od raskrižja sa Ulicom Vladimira Nazora do Ulice Nikole tesle,

- Zmajevom ulicom prometuje se od Frankopanske ulice u pravcu Ulice dr. Franje Tuđmana,

- Ulicom I. Meštrovića prometuje se od Ulice Europske unije u pravcu Trga Drvena pijaca,

- Ulicom Ljudevita Gaja prometuje se od Ulice dr. Franje Tuđmana u pravcu križanja Ulica Huga Klajna i Samostanska,

- Ulicom Huga Klajna prometuje se u pravcu Ulice Ljudevita Gaja,

- Ulicom Samostanska prometuje se od Ulice Ljudevita gaja u pravcu Trga Hrvatskih banitelja,

- Ulicom Trg Hrvatskh branitelja prometuje se od Ulice Nikole Andrića u pravcu Trga Hrvatskih branitelja

- Samoborskom ulicom prometuje se od ulice Hrvatske nezavisnosti u pravcu ulice M. Krleže,

- Ulicom fra. Antuna Tomaševića prometuje se od Trga Drvena pijaca u pravcu Ulice Europske unije,

- Ulicom Samoborska prometuje se od Ulice Hrvatske nezavisnosti do Ulice Miroslava Krleže,

-dijelom Ulice Šamac od gimnazije do Ulice Samostanska.

-Ulicom Tri ruže prometuje se od Ulice Silvija Strahimira Kranjčevića do ulice Ivana Gorana Kovačića,

- dijelom Ulice A. B. Šimića prometuje se od izlaza iz Naselja A. B. Šimića u pravcu Ulice Ljudevita Posavskog,

- Ulicom Dore Pejačević prometuje se od Ulice Petra Preradovića u pravcu Ulice Eugena Kvaternika,

-Ulicom Antuna Augustinčića prometuje se od Trga Matije Gupca u pravcu Ulice Stjepana Radića,

-Ulicom Augusta Šenoe prometuje se od Ulice Stjepana Radića u pravcu Trga Matije Gupca.

**IV. SUSTAV TEHNIČKOG UREĐENJA PROMETA I UPRAVLJANJA PROMETOM PUTEM ELEKTROTEHNIČKIH SUSTAVA I VIDEO NADZORA**

**Članak 10.**

Sustav tehničkog uređenja prometa obuhvaća izgradnju, postavu i održavanje opreme i oznaka kojima se obavlja regulacija i nadzor prometa, postiže i održava zadovoljavajuća sigurnost svih sudionika u prometu, obavlja brojenje prometa i održava prohodnost prometnih površina.

Prometni znakovi, prometna svjetla i svjetlosne oznake, oznake na kolniku i drugim površinama, prometna oprema cesta te signalizacija i oprema za regulaciju, smirivanje i nadzor prometa postavljaju se na temelju prometnog projekta.

Turistička i ostala signalizacija na cestama postavlja se na temelju projekta.

Lokaciju za postavu turističke signalizacije uz nerazvrstane ceste utvrđuje Odjel, uz pribavljeno mišljenje Policijske uprave, a uz javne ceste i uz prethodnu suglasnost nadležne uprave za ceste.

Ovlašćuje se Upravni odjel nadležan za poslove prometa da uz prethodnu suglasnost Policijske uprave Vukovarsko-srijemske, određuje sustav tehničkog uređenja prometa, kao što je postavljanje, uklanjanje i zamjena prometne signalizacije (horizontalne, vertikalne i svjetlosne) i opreme na nerazvrstanim cestama.

Upravni odjel nadležan za poslove prometa dužan je voditi evidenciju o prometnim znakovima, prometnoj signalizaciji i opremi na nerazvrstanim cestama.

**V. OGRANIČENJA BRZINE KRETANJA VOZILA**

**Članak 11.**

Na nerazvrstanim cestama na području grada Vukovara brzina kretanja vozila u zonama škola ograničena je na 30 km/h.

U pješačkim zonama i zonama smirenog prometa dozvoljena brzina vozila je brzina hoda pješaka.

**VI. PROMET PJEŠAKA, BICIKLISTA, VOZAČA MOPEDA, TURISTIČKOG VLAKA I ZAPREŽNIH KOLA, VOĐENJE I GONJENJE STOKE**

**Članak 12.**

Promet pješaka odvija se na nogostupima, obilježenim pješačkim prijelazima preko ceste, u pješačkim zonama, šetalištima i drugim javnim površinama namijenjenim za promet pješaka.

Ako na cesti ne postoji nogostup ili druga površina koja je prikladna za kretanje pješaka ili ako se radi o površini kojom se pješaci ne mogu koristiti iz određenih razloga, pješaci se mogu kretati kolnikom.

Ukoliko se pješak kreće kolnikom, mora se kretati što bliže rubu kolnika kako nebi ometao promet vozila.

Ako se pješak kreće protivno stavku 3. ovog članka, kaznit će se novačanom kaznom u iznosu od 30,00 eura.

**Članak 13.**

Promet bicikala odvija se na biciklističkim stazama ili trakama, odnosno na mjestima gdje nema izgrađene biciklističke staze ili trake što bliže desnom rubu kolničkog traka.

Promet mopeda dozvoljen je isključivo kolnikom.

**Članak 14.**

Na području grada Vukovara zabranjuje se promet zaprežnih vozila i vođenje stoke izuzev u posebnim prigodama uz suglasnost Upravnog odjela nadležnog za poslove prometa.

**VII. PARKIRALIŠNE POVRŠINE I NAČIN PARKIRANJA, ZABRANE PARKIRANJA I MJESTA OGRANIČENOG PARKIRANJA**

**Članak 15.**

Javna parkirališna površina (u daljnjem tekstu: javno parkiralište) je dio javne

prometne površine namijenjene za parkiranje vozila.

Parkiranje vozila na području Grada dozvoljeno je na uređenim i obilježenim površinama namijenjenim parkiranju, te na drugim površinama gdje to nije protivno Zakonu ili drugim propisima.

Teretna vozila nosivosti veće od 3,5 tone, autobusi, priključna vozila i radni strojevi smiju biti parkirana samo na posebnim parkiralištima i parkirališnim mjestima koji su za tu namjenu određeni i označeni prometnom signalizacijom.

Javna parkirališta moraju biti označena horizontalnom i vertikalnom signalizacijom u skladu s propisima o sigurnosti prometa na cestama.

Najmanje 5% parkirnih mjesta na javnim parkiralištima mora biti označeno za zaustavljanje i parkiranje vozila osoba s invaliditetom.

Parkirališna mjesta na javnim parkiralištima označavaju se crtama na kolniku, u različitim bojama, ovisno o načinu upravljanja pojedinim parkirnim površinama, i to:

-bijela boja: parkirna mjesta na kojima se obavlja naplata parkiranja,

-žuta boja: parkirna mjesta za parkiranje i zaustavljanje vozila osoba s invaliditetom, taxi vozila, vozila s vremenski ograničenim trajanjem parkiranja i rezervirana parkirna mjesta.

Na javnim parkiralištima na kojima nije moguće iscrtavanje na kolniku (npr. makadam, zemlja), parkirna mjesta se ne iscrtavaju posebno, no postavljenom vertikalnom signalizacijom mora jasno biti određeno područje na kojemu se obavlja parkiranje i način parkiranja.

Upravljanje i vođenje evidencije javnih parkirališta na kojima se vrši naplata parkiranja obavlja Komunalac d.o.o. iz Vukovara, trgovačko društvo u vlasništvu Grada Vukovara, a tamo gdje nema naplate evidenciju je dužan voditi Upravni odjel nadležan za poslove prometa.

**Članak 16.**

Javna parkirališta s naplatom svrstavaju se u parkirališne zone.

Posebnom odlukom odrediti će se parkirališta na javnim površinama na kojima će se vršiti parkiranje uz naplatu.

**Članak 17.**

Na javnom parkiralištu posebno se označavaju rezervirana parkirališna mjesta za vozila osoba s invaliditetom simbolom znaka pristupačnosti u suglasnosti s propisima Republike Hrvatske ili temeljem reciprociteta sa drugim državama.

Pravo korištenja rezerviranog parkirališnog mjesta iz stavka 1. ovog članka imaju vozila sa važećom oznakom pristupačnosti kada vozilom upravlja osoba s invaliditetom ili ako se u vozilu nalazi osoba sa invaliditetom.

Ako je na parkirališnom mjestu sa simbolom znaka pristupačnosti parkirano vozilo koje ne posjeduje važeću oznaku vozilo će se premjestiti na temelju naredbe policijskog službenika ili prometnog redara.

**Članak 18.**

Na javnim parkiralištima se može odobriti rezervirnje parkirališnog prostora i parkirališnih mjesta.

Rezerviranje parkirališnog prostora može se odobriti na mjestima gdje za to postoje prometno tehnički uvjeti, a u ovisnosti odvijanja prometa na širem području.

**VIII. ZONE SMIRENOG PROMETA**

**Članak 19.**

Zone smirenog prometa mogu se označiti na nerazvrstanim cestama ispred škola i predškolskih ustanova te u dijelovima naselja gdje zbog nepostojanja nogostupa kolne površine ujedno služe i za kretanje pješaka.

Osim standardne vertikalne i horizontalne signalizacije, u zonama smirenog prometa mogu se na kolniku postaviti propisane umjetne izbočine radi dodatnog upozorenja vozačima.

Odluku o određivanju zona smirenog prometa, te mjerama kojima će se osigurati smirenje prometa, donosi se na prijedog gradonačelnika.

Zona smirenog prometa određuje se na temelju prijedloga Upravnog odjela zaduženog za promet uz prethodno ishođenu suglasnost Ministarstva unutranjih poslova.

**IX. BLOKIRANJE AUTOBUSA, TERETNIH AUTOMOBILA, PRIKLJUČNIH VOZILA I RADNIH STROJEVA NA MJESTIMA KOJA NISU NAMIJENJENA ZA PARKIRANJE TIH VRSTA VOZILA I NAČIN DEBLOKADE TIH VOZILA**

**Članak 20.**

Grad Vukovar osigurava uvjete za blokiranje autobusa, teretnih automobila, priključnih vozila i radnih strojeva, kada temeljem Zakona o sigurnosti prometa na cestama tu mjeru naloži nalogom policijski službenik ili prometni redar.

Poslove blokiranja i deblokiranja obavlja osoba kojoj je povjerena organizacija parkiranja na području grada Vukovara.

Vožač ili vlasnik vozila iz stavka 1. ovog članka dužan je za obavljene poslove blokiranja i deblokiranja vozila platiti naknadu organizatoru parkiranja.

**X. POSTAVLJANJE I ODRŽAVANJE ZAŠTITNIH OGRADA ZA PJEŠAKE NA OPASNIM MJESTIMA**

**Članak 21.**

Na nogostupima uz kolnike mogu se postavljati zaštitne ograde, stupići ili druge fizičke prepreke u svrhu zaštite pješaka u prometu.

Postavu zaštitnih ograda i stupića određuje Odjel, temeljem izrađenog prometnog rješenja, uz prethodnu suglasnost Ministarstva unutarnjih poslova.

Kada se fizičke prepreke postavljaju na nogostupima uz javne ceste, potrebna je i suglasnost nadležne uprave za ceste.

**XI. PJEŠAČKE ZONE, SIGURNI PRAVCI ZA KRETANJE ŠKOLSKE DJECE, POSEBNE TEHNIČKE MJERE ZA SIGURNOST PJEŠAKA I BICIKLISTA U BLIZINI OBRAZOVNIH, ZDRAVSTVENIH I DRUGIH USTANOVA, IGRALIŠTA, KINO DVORANA I SL.**

**Članak 22.**

Pješačke zone unutar koje se zabranjuje promet za sva vozila su:

* u ulici J.J. Strossmayera od kućnog broja 1 do kućnog broja 17,
* u ulici Dr. Franje Tuđmana od kućnog broja 2 do kućnog broja 12,
* u ulici Blage Zadre ispred kućnog broja 2 (Radnički dom)
* u ulici Kralja Zvonimira ispred kina.
* šetnice uz Dunav – Centar
* šetnica uz Dunav – Jana Bate
* šetnice uz Vuku

Pješačka zona obilježava se prometnim znakovima, dopunskim pločama i oznakama. Unutar pješačke zone mogu se postaviti fizičke prepreke za ograničenje prometa.

Vrstu fizičkih prepreka i mjesta gdje će se iste postaviti, određuje Odjel.

**Članak 23.**

Od zabrane prometovanja unutar pješačke zone izuzimaju se isključivo kada obavljaju poslove iz svog djelokruga rada: vozila hitne medicinske pomoći, vatrogasne službe, policije, hrvatske vojske, vozila suca istrage, vojne policije, specijalna vozila ovlaštenih fizičkih i/ili pravnih osoba koja obavljaju komunalne djelatnosti.

Promet unutar pješačke zone moguć je iznimno i uz dozvolu koju izdaje Odjel pod uvjetima propisanim ovom odlukom.

Odjel izrađuje plan sigurnih pravaca za kretanje školske djece prilikom odlaska u školu I povratka kući i o njemu informira zainteresiranu javnost. Pješački prijelazi na sigurnim pravcima dodatno se označuju odgovarajućom prometnom signalizacijom.

**XII. UKLANJANJE DOTRAJALIH, OŠTEĆENIH I NAPUŠTENIH VOZILA**

**Članak 24.**

Dotrajala, oštećena, napuštena i ostala vozila i dijelove vozila zabranjeno je ostavljati na javnim površinama i javnim prometnim površinama.

Ako vlasnik dotrajalog, oštećenog i napuštenog vozila koje se nalazi na javnoj ili javno-prometnoj površini ne ukloni vozilo ili dijelove vozila, komunalni redar upozorit će vlasnika na njegovu obvezu uklanjanja predmetnog vozila sa javne površine u određenom roku. Ako vlasnik ne postupi po upozorenju, komunalni redar će rješenjem naložiti uklanjanje vozila iz stravka 1. ovog članka. Ako vlasnik ne postupi po rješenju o uklanjanju, vozilo će se na trošak vlasnika ukloniti putem ovlaštenog koncesionara za automobilski otpad sa kojim će Grad Vukovar zaključiti ugovor.

Na isti način će se postupiti i u slučaju kada je vlasnik nepoznat.

Uklonjena vozila vlasnici su dužni preuzeti u roku od 30 dana uz namirenje nastalih troškova uklanjanja, u protivnom sa vozilima iz stavka 1. ovog članka postupit će se sukladno zakonskim i podzakonskim propisima o održivom gospodarenju otpadom.

**XIII. POVRŠINE NA KOJMA ĆE SE OBAVLJATI TEST VOŽNJA, CROSS, OF ROAD, SPORTSKE, ENDURO I PROMIDŽBENE VOŽNJE**

**Članak 25.**

Test vožnje, cross, off road, sportske, enduro i promidžbene vožnje, druge priredbe ili slične aktivnosti mogu se obavljati na javno-prometnim i drugim javnim površinama za koje po pojedinačnom zahtjevu prethodnu suglasnost daje Gradonačelnik, na prijedlog Upravnog odjela Grada Vukovara nadležnog za poslove prometa uz odobrenje PU Vukovarsko-srijemske.

**XIV. UVJETI PROMETOVANJA VOZILA OPSKRBE U ZONAMA SMIRENOG PROMETA I PJEŠAČKIM ZONAMA**

**Članak 26.**

U zonama smirenog prometa dozvoljen je promet radi dostave vozilima do 5 tona nosivosti.

U zonama smirenog prometa i pješačkim zonama vozila se ne smiju kretati brzinom većom od brzine hoda pješaka.

Kako bi se nesmetano odvijalo prometovanje radi dostave pješačkim zonama potrebno je ishoditi suglasnost tijela Upravnog tijela nadležnog za poslove prometa.

**XV. NADZOR**

**Članak 27.**

Nadzor nad provođenjem ove Odluke provodi prometno i komunalno redarstvo Grada Vukovara.

**XVI. PREKRŠAJNE ODREDBE**

**Članak 28.**

Novčanom kaznom u iznosu od 1.062,00 eura kaznit će se pravna, a novčanom kaznom u iznosu od 664,00 eura kaznit će se fizička osoba obrtnik ako zatvori cestu bez odluke Upravnog tijela nadležnog za poslove prometa odnosno suprotno uvjetima propisanim odlukom (članak 3. Odluke).

**Članak 29.**

Novčanom kaznom u iznosu od 133,00 eura kaznit će se pravna osoba, a fizička osobaobrtniku iznosu od 66,00 eura ukoliko bez ili protivno suglasnosti nadležnog tijela prometuje zaprežnim kolima odnosno goni stoku na području grada Vukovara (članak 14. Odluke)

Za prekršaj iz članka 14. ove Odluke fizička osoba kaznit će se u iznosu od 40,00 eura.

**XVII. ZAVRŠNE ODREDBE**

**Članak 30.**

Stupanjem na snagu ove Odluke prestaje važiti odluka o uređenju prometa u Gradu Vukovaru (“Službeni vjesnik” Grada Vukovara broj 5/18., 12/19.).

**Članak 31.**

Ova Odluka stupa na snagu osmog dana od dana objave u “Službenom vjesniku” Grada Vukovara.

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

GRADSKO VIJEĆE

KLASA:

URBROJ:

Vukovar \_\_\_\_\_\_\_\_\_\_ 2024.

Predsjednik Gradskog vijeća

Željko Sabo teolog